Majoritatea membrilor Biroului Permanent Județean Iași au votat, vineri, excluderea din PSD a primarului Mihai Chirica. Decizia vine după ce, acum trei zile, Comisia de Etică a PSD Iași a propus sancționarea acestuia pentru atacurile repetate la adresa conducerii social-democrate.

Sursă foto: INQUAM PHOTOS / Octav Ganea

Din cei 23 de membri ai BPJ Iași, 18 au votat, potrivit unui primar social-democrat, pentru excluderea lui Mihai Chirica din PSD.

Alături de Mihai Chirica, au fost excluși din rândul social-demecraților și viceprimarul Gabriel Harabagiu și fostul deputat Sorin Iacoban.

Ședința BPJ Iași a durat circa trei ore.

Săptămâna viitoare, Comitetul Executiv Județean va lua doar act de decizia Biroului Permanent Județean Iași.

Membrii Comisiei de Etică din cadrul PSD Iaşi au propus, marţi, Biroului Permanent Judeţean al filialei excluderea primarului Mihai Chirica din partid, pentru atacurile repetate ale edilului ieşean la adresa conducerii PSD.

Reprezentanţi din conducerea PSD Iaşi au confirmat marţi seară faptul că membrii Comisiei de Etică au decis cu patru voturi din şapte excluderea primarului de Iaşi Miha Chirica din PSD, propunerea fiind înaintată Biroului Permanent Judeţean al organizaţiei.

În contextul conflictului dintre Liviu Dragnea și Mihai Tudose, Chirica a arătat că ar fi bine ca partidul să facă o mișcare inteligentă și să-și schimbe conducerea. „Având în vedere ceea ce se întâmplă cu marea masă a românilor faţă de încrederea pe care o acordă Parlamentului şi Guvernului, ştiut fiind faptul că ambele structuri democratice se confundă în momentul de faţă cu partidul majoritar, structura majoritară, PSD+ALDE, sigur, ar trebui să îngrijoreze foarte mult şi PSD, ca cel mai mare partid al României, în momentul de faţă să facă o mişcare dacă putem spune şi inteligentă şi să schimbe conducerea, astfel încât să poată recupera paşii pierduţi în 2017”, declara primarul Iașiului.

Și pe parcursul anului 2017, edilul a susținut, de mai multe ori, că președintele PSD, Liviu Dragnea, ar trebui să demisioneze. „Degringolada în care se zbate România de astăzi şi PSD de astăzi i se datorează în proporţie de sută la sută. Să îşi dea demisia pentru a nu fi demis. Ar fi ultima măsură de onoare pe care ar putea să o ia, având în vedere că România este pe descreştere, într-un haos evident, politic şi administrativ. Şi nu cred că haosul mai poate să guverneze în momentul de faţă”, spunea Mihai Chirica în noiembrie 2017.

În februarie 2017, primarul a fost sancționat cu retragerea sprijinului politic pentru a ocupa funcția de vicepreședinte al PSD la nivel național. Decizia a fost luată de conducerea centrală a PSD ca urmare a criticilor formulate de Mihai Chirica la adresa lui Florin Iordache și a adoptării OUG 13. Primarul declara că Executivul nu trebuie să dea ordonanțe pe Justiție și se poziționa împotriva stabilirii unui prag valoric pentru abuzul în serviciu.